**Številka:** 354-0003/2022

**Datum:** 07. 06. 2022

**OBČINSKI SVET OBČINE RAVNE NA KOROŠKEM**

|  |  |
| --- | --- |
| **ZADEVA:** | **Predlog** **Pravilnika o sofinanciranju malih komunalnih čistilnih naprav na območju občine Ravne na Koroškem** |
| **STOPNJA POSTOPKA:** | Predlog Pravilnika – prva obravnava |
| **PRAVNE PODLAGE:** | 21. in 29. člen Zakona o lokalni samoupravi (ZLS) (Uradni list RS, št. 94/07 – UPB s spremembami), Uredba o odvajanju in čiščenju komunalne odpadne vode (Uradni list RS, št. 98/15, 76/17 in 81/19), Uredba o emisiji snovi in toplote pri odvajanju odpadnih voda v vode in javno kanalizacijo (Uradni list RS, št. 64/12, 64/14 in 98/15), Odlok o odvajanju in čiščenju komunalne in padavinske odpadne vode na območju občine Ravne na Koroškem (Uradni list RS, št. 12/11 in Uradno glasilo slovenskih občin, št. 20/13) in 19. člena Statuta Občine Ravne na Koroškem (Uradno glasilo slovenskih občin, št. 16/2016, 9/2022). |
| **NAMEN:** | Obravnava in sprejem Pravilnika v prvi obravnavi. |
| **PREDLAGATELJ:** | Župan dr. Tomaž Rožen |
| **POROČEVALEC:** | Tadej Ošlovnik, svetovalec III |

**UTEMELJITEV:**

**a) ocena stanja:**

Občina Ravne na Koroškem je v skladu z nacionalnim Operativnim programom odvajanja in čiščenja komunalne odpadne vode in Uredbo o odvajanju in čiščenju komunalne in padavinske vode, dolžna območja aglomeracij opremiti z javnim kanalizacijskim omrežjem in komunalno čistilno napravo. Na območjih izven meja aglomeracij pa so lastniki objektov dolžni zagotoviti čiščenje komunalne odpadne vode, ki nastaja na objektu, na način, ki zagotavlja čiščenje tako, da parametri onesnaženosti ne presegajo predpisanih mejnih vrednosti.

**b) razlogi za sprejem:**

Občina želi s sprejemom Pravilnika določiti namen, upravičence, pogoje in merila za dodelitev proračunskih sredstev, namenjenih za nakup in vgradnjo malih komunalnih čistilnih naprav za stanovanjske stavbe na območju občine.

**c) cilji, načela in predlogi rešitev:**

**Cilji:** S sprejemom Pravilnika želimo vzpodbuditi občane k nakupu kvalitetnih malih čistilnih naprav in s tem k ureditvi pravilnega odvajanja in čiščenja komunalnih odpadnih voda. Pomemben cilj, ki ga občina zasleduje, je tudi zmanjšanje obremenjevanja okolja.

**Načela**, ki smo jih zasledovali pri sprejemanju odločitev:

* načelo zakonitosti,
* načelo gospodarnosti in
* transparentnost.

**Predlogi rešitev:**

Občina bo sofinancirala del stroškov nakupa malih komunalnih čistilnih naprav (individualne ali skupinske). Upravičenci so fizične osebe s stalnim prebivališčem v občini, ki so lastniki stanovanjskih stavb na območju občine Ravne, katere so zunaj aglomeracij, kjer je že zgrajena ali se planira izgradnja javne kanalizacije.

Sprejeti Pravilnik bo, skupaj z zagotovljenimi proračunskimi sredstvi, osnova za pripravo Javnega razpisa za sofinanciranje malih komunalnih čistilnih naprav v Občini Ravne na Koroškem.

Pravilnik predvideva sofinanciranje v višini 1.000,00 EUR, in sicer za postavitev ene male komunalne čistilne naprave za eno stanovanjsko stavbo, kot tudi postavitev ene komunalne čistilne naprave za več stanovanjskih stavb. Upravičeni so stroški nakupa, montaže in zagona male komunalne čistilne naprave velikosti do 50 PE (populacijskih ekvivalentov). PE je enota za obremenjevanje vode, ki približno ustreza onesnaževanju, katerega povzroči en prebivalec na dan, v skladu z veljavnimi predpisi, ki urejajo področje odpadnih voda. Upravičeni stroški, ki se upoštevajo, lahko nastanejo do tri leta pred oddajo vloge za pridobitev sredstev.

Skladno s predlaganim Pravilnikom, mora upravičenec izkazati, da čistilna naprava zadostuje ustreznim pogojem, in sicer, da:

* naprava obratuje ob vložitvi vloge,
* stavba ni na območju aglomeracij,
* lastnik biva v občini,
* ima objekt gradbeno ali uporabno dovoljenje,
* je omogočen neoviran dostop do naprave,
* ima več upravičencev urejen medsebojni dogovor ter služnostno pogodbo,
* se ukine obstoječe greznice in
* je izdelano ustrezno poročilo o prvih meritvah.

Pravilnik nadalje določa tudi tehnične zahteve, ki jim mora zadostiti posamezna mala komunalna čistilna naprava. Ustrezati mora standardom SIST EN 12566-3 ali drugim enakovrednim in mednarodno priznanim standardom, in je zanjo izdana izjava o lastnostih v skladu s predpisi, ki urejajo gradbene proizvode, njena kemijska potreba po kisiku pa ne sme presegati 200 mg/L.

V primeru, da upravičenec dodeljena sredstva porabi nenamensko, da za pridobitev sredstev navaja neresnične podatke ali drugače krši pogodbo, je dolžan vrniti nenamensko porabljena sredstva skupaj z zakonitimi zamudnimi obrestmi od dneva nakazila dalje.

**d) primerljive rešitve v drugih občinah**

|  |  |  |  |  |
| --- | --- | --- | --- | --- |
| Občina | Leto sprejema | Velikost MKČN (PE) | Delež sofinanciranja | Najvišji znesek (v EUR) |
|  |
| Šmartno pri Litiji | 2021 | do 50 | 50 % | 1.000,00 |
| Slovenj Gradec | 2019 | do 50 | 50 % | 1.500,00 |
| Novo mesto | 2019 | do 20 | 50 % | 1.000,00 |
| Kamnik | 2020 | do 50 | 50 % | 2.500,00 |
| Prevalje | 2021 | do 50 | 50 % | 1.000,00 |
|  |

**OCENA FINANČNIH POSLEDIC:**

Pravilnik določa, da se sredstva za sofinanciranje malih komunalnih čistilnih naprav v Občini Ravne na Koroškem zagotavljajo iz občinskega proračuna, njihovo višino za posamezno leto pa določi občinski svet z odlokom o proračunu. Višina sofinanciranja male komunalne čistilne naprave za posamezen stanovanjski objekt ali za povezovanje več stanovanjskih objektov na eno čistilno napravo znaša 1.000,00 EUR.

**MNENJE STROKOVNE SLUŽBE:**

Gradivo so pripravile strokovne službe.

**PRISTOJNA ODBORA:** Odbor za gospodarstvo, urejanje prostora in infrastrukturo in Odbor za proračun in finance

**Predlog sklepa** Odbora za gospodarstvo, urejanje prostora in infrastrukturo:

Odbor za gospodarstvo, urejanje prostora in infrastrukturo je obravnaval predlog Pravilnika o sofinanciranju malih komunalnih čistilnih naprav na območju občine Ravne na Koroškem ter predlaga občinskemu svetu, da ga sprejme v prvi obravnavi.

**Predlog sklepa** Odbora za proračun in finance:

Odbor za proračun in finance je obravnaval predlog Pravilnika o sofinanciranju malih komunalnih čistilnih naprav na območju občine Ravne na Koroškem ter predlaga občinskemu svetu, da ga sprejme v prvi obravnavi.

**PRISTOJNA KOMISIJA:** Komisija za statut in normativno pravne akte

**Predlog sklepa** Komisije za statut in normativno pravne akte:

Komisija za statut in normativno pravne akte je obravnavala predlog Pravilnika o sofinanciranju malih komunalnih čistilnih naprav na območju občine Ravne na Koroškem in ugotavlja, da je skladen z zakonodajo in primeren za obravnavo na občinskem svetu.

**PREDLOG SKLEPA OBČINSKEGA SVETA:**

**Občinski svet Občine Ravne na Koroškem sprejme Pravilnik o sofinanciranju malih komunalnih čistilnih naprav na območju občine Ravne na Koroškem v prvi obravnavi.**

|  |  |
| --- | --- |
| **Pripravil:**Tadej Ošlovnik, svetovalec III | **Župan****Občine Ravne na Koroškem****dr. Tomaž Rožen** |

 **Pregledala:**

 mag. Vlasta Kupljen, direktorica

**Priloga:**

1. Pravilnik o sofinanciranju malih komunalnih čistilnih naprav na območju občine Ravne na Koroškem.